দিগম্বর হাঁসদা

দিগম্বর হাঁসদা (১৬ অক্টোবর ১৯৩৯ - ১৯ নভেম্বর ২০২০) ছিলেন একজন ভারতীয় শিক্ষাবিদ এবং আদিবাসী অধিকার কর্মী। তিনি পশ্চিমবঙ্গ, ঝাড়খণ্ড এবং ওড়িশার আদিবাসী সম্প্রদায়ের সামাজিক ও অর্থনৈতিক উন্নয়নের জন্য কাজ করেছেন। তিনি সাঁওতালি সাহিত্য আকাদেমির প্রতিষ্ঠাতা সদস্য ছিলেন এবং সাঁওতালি ভাষা সাহিত্যের পথিকৃৎ হিসেবে বিবেচিত হন।

২০১৮ সালে উপজাতি সাহিত্য ও শিক্ষা ক্ষেত্রে তার কাজের জন্য ভারতের রাষ্ট্রপতি দিগম্বর হাঁসদাকে ভারতের চতুর্থ সর্বোচ্চ বেসামরিক সম্মান পদ্মশ্রী প্রদান করেন।

 প্রারম্ভিক জীবন 
১৯৩৯ সালের ১৬ অক্টোবর পূর্ব সিংভূম জেলার (বর্তমানে ঝাড়খণ্ডে) ঘাটশিলার দোভাপানি গ্রামে দিগম্বর হাঁসদা জন্মগ্রহণ করেন। তার বাবা-মা কৃষক ছিলেন। ছোটবেলা থেকেই দিগম্বর তার বাবা-মাকে খামারে সাহায্য করতেন। তিনি রাজদোহা মিডল স্কুল এবং মানপুর হাই স্কুলে পড়াশোনা শেষ করে ১৯৬৩ সালে বিহার বিশ্ববিদ্যালয় (বর্তমানে রাঁচি বিশ্ববিদ্যালয়) থেকে রাষ্ট্রবিজ্ঞানে স্নাতক ডিগ্রি  অর্জন করেন। এরপর ১৯৬৫ সালে একই বিশ্ববিদ্যালয় থেকে রাষ্ট্রবিজ্ঞানে স্নাতকোত্তর ডিগ্রি লাভ করেন।

 কর্মজীবন 
১৯৬০-এর দশকের গোড়ার দিকে টাটা আয়রন অ্যান্ড স্টিল কোম্পানির আদিবাসী সমবায় সমিতির সচিব হিসেবে কাজ করার মাধ্যমে দিগম্বর হাঁসদা তার কর্মজীবন শুরু করেন। সেইসময় এই সংস্থাটি এই অঞ্চলের আদিবাসীদের জন্য কর্মসংস্থানের সুযোগ তৈরিতে মনোনিবেশ করে এবং কর্মসংস্থানের সুযোগ তৈরির জন্য বৃত্তিমূলক কোর্স পরিচালনা করে। পরে তিনি ভারত সেবাশ্রম সংঘের সাথেও কাজ করেন। এই সংস্থাগুলির সাথে হাতে হাত মিলিয়ে তিনি জামশেদপুরের কাছাকাছি গ্রামীণ এলাকায় স্কুল স্থাপনে সহায়তা করেন। এর মধ্যে জুগসালাইয়ের আরপি প্যাটেল উচ্চ বিদ্যালয়ও অন্তর্ভুক্ত ছিল। তিনি তার অঞ্চলের আশপাশের কলেজগুলিতে শিক্ষার মাধ্যম হিসেবে সাঁওতালি এবং অন্যান্য আদিবাসী ভাষা চালু করতেও সহায়তা করেন।

দিগম্বর ছিলেন সাঁওতালি ভাষা সাহিত্যের একজন পথিকৃৎ এবং সাঁওতাল সাহিত্য আকাদেমির প্রতিষ্ঠাতা সদস্য। তিনি রাজ্য সরকারের নির্দেশে সাঁওতালি ভাষায় মাধ্যমিক, স্নাতক এবং স্নাতকোত্তর পাঠক্রম তৈরি করেন। তিনি  পটকা এবং ঘাটশিলা অঞ্চল জুড়ে নিয়মিতভাবে গ্রাম পরিদর্শন করে স্থানীয় শিল্পীদের কাছ থেকে লোককাহিনী এবং লোকসঙ্গীত সংগ্রহ করতেন। আদিবাসীদের মধ্যে সাহিত্যকর্ম সম্পর্কে সচেতনতা বাড়ানোর জন্য সেগুলির সংকলনও করতেন। কেন্দ্রীয় সরকারের ট্রাইবাল রিসার্চ ইনস্টিটিউটের সদস্য হিসেবে, তিনি দেবনাগরী লিপি থেকে সাঁওতালিতে শিক্ষামূলক বই অনুবাদ করতে সাহায্য করেন। ১৯৯৩ সালে তিনি নেপালে সাঁওতালিকে একটি সরকারী ভাষা হিসেবে স্বীকৃতি দেওয়ার সফল উদ্যোগে অংশ নেন। তিনি দেবনাগরী লিপি থেকে সাঁওতালি ভাষায় ভারতের সংবিধান অনুবাদও করেন।

দিগম্বর তার কর্মজীবনে, ঝাড়খণ্ড, ওড়িশা এবং পশ্চিমবঙ্গের উপজাতি সম্প্রদায়ের দারিদ্র্য, নিরক্ষরতা এবং সামাজিক কুফল দূরীকরণের উপর দৃষ্টি নিবদ্ধ রেখে সুবিধাবঞ্চিতদের সামাজিক ও অর্থনৈতিক উন্নয়নের জন্য কাজ করে গিয়েছেন। তিনি ভারতের ঝাড়খণ্ডের পূর্ব সিংভূম জেলায় অবস্থিত কারান্দিহের লাল বাহাদুর শাস্ত্রী মেমোরিয়াল কলেজের অধ্যক্ষ হিসেবে অবসর গ্রহণ করেন। অবসরপ্রাপ্ত অধ্যাপক হিসেবে, তিনি উপজাতি সম্প্রদায়ের দুর্দশা তুলে ধরে বিভিন্ন সংবাদপত্রের জন্য কলাম লিখতে থাকেন।

দিগম্বর হাঁসদা বিভিন্ন একাডেমিক ও প্রশাসনিক পদে কাজ করেছেন। তিনি সাঁওতালি ভাষার জন্য জ্ঞানপীঠ পুরস্কার নির্বাচন কমিটি, সেন্ট্রাল ইনস্টিটিউট অফ ইন্ডিয়ান ল্যাঙ্গুয়েজ, মাইসোর, এবং ইউনিয়ন পাবলিক সার্ভিস কমিশন (ইউপিএসসি) এবং ঝাড়খণ্ড পাবলিক সার্ভিস কমিশন (জেপিএসসি) এর জন্য সাঁওতালি সাহিত্য পাঠ্যক্রম কমিটির সদস্য ছিলেন। এছাড়া আইআইএম বোধগয়ার ব্যবস্থাপনা কমিটিরও সদস্য ছিলেন।

 সম্মাননা 
২০১৮ সালে সাঁওতালি ভাষা সাহিত্য ও শিক্ষা ক্ষেত্রে তার অবদানের জন্য দিগম্বর হাঁসদাকে ভারতের রাষ্ট্রপতি রামনাথ কোবিন্দ ভারতের চতুর্থ সর্বোচ্চ বেসামরিক সম্মান পদ্মশ্রী দিয়ে সম্মানিত করেন। তাকে অল ইন্ডিয়া সাঁওতালি ফিল্ম অ্যাসোসিয়েশনের (এআইএসএফএ) পক্ষ থেকে আজীবন সম্মাননা পুরস্কার প্রদান করা হয়।

 ব্যক্তিগত জীবন 
তিনি বিবাহিত ছিলেন এবং তার দুই ছেলে ও তিন মেয়ে ছিল।

 মৃত্যু 
তিনি ১৯ নভেম্বর ২০২০ তারিখে ৮১ বছর বয়সে জামশেদপুরের কারান্দিহতে তার নিজের বাড়িতে দীর্ঘ অসুস্থতার পর মারা যান। তার স্ত্রী এবং এক কন্যা তার আগেই মারা যান। ঝাড়খণ্ড রাজ্য সরকারের উদ্যোগে রাষ্ট্রীয় মর্যাদায় তার শেষকৃত্য সম্পন্ন হয়।

 তথ্যসূত্র 

বিষয়শ্রেণী:১৯৩৯-এ জন্ম
বিষয়শ্রেণী:২০২০-এ মৃত্যু
বিষয়শ্রেণী:সাঁওতালি ব্যক্তি
বিষয়শ্রেণী:আদিবাসী অধিকার কর্মী
বিষয়শ্রেণী:রাঁচি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জামশেদপুরের ব্যক্তি
বিষয়শ্রেণী:ভারতীয় সক্রিয়কর্মী
বিষয়শ্রেণী:পদ্মশ্রী প্রাপক